Atbildes projekts

*Par Ministru kabineta 2017. gada 9. augusta*

*rīkojumu Nr. 419 “Par atteikumu atvērt studiju*

*virzienu “Mākslas” sabiedrībā ar ierobežotu*

*atbildību “Biznesa augstskola “Turība”””*

Ministru kabinets, izvērtējot sabiedrības ar ierobežotu atbildību “Biznesa augstskola “Turība”” (izglītības iestādes reģistrācijas numurs 3343800213, adrese – Graudu iela 68, Rīga, LV-1058) (turpmāk – Augstskola) 2017. gada 5. septembra iesniegumu Nr. 1.1.07/2379, ar kuru Augstskola apstrīd Ministru kabineta 2017. gada 9. augusta rīkojumu Nr. 419 “Par atteikumu atvērt studiju virzienu “Mākslas” sabiedrībā ar ierobežotu atbildību “Biznesa augstskola “Turība””” (turpmāk – rīkojums Nr. 419), sniedz šādu atbildi.

Rīkojums Nr. 419 pamatots ar Kultūras ministrijas kā vadošās valsts pārvaldes iestādes dizaina jomā viedokli. 2017. gada 19. oktobrī notika Kultūras ministrijas konsultatīvās padomes – Latvijas Dizaina padome – sēde, kurā tika skatīti dizaina izglītības jautājumi kopumā un diskutēts par Augstskolas plānotā studiju virziena “Mākslas” atvēršanu. Kultūras ministrija, iepazīstoties ar Latvijas Dizaina padomes sēdes protokolu, iesaka Augstskolai izskatīt iespēju iecerēto studiju programmu īstenot, sadarbojoties ar Latvijas un/vai ārvalstu augstskolām, kuras uzkrājušas nepieciešamo pieredzi mākslas jomā. Līdz ar to Ministru kabinets secina, ka Augstskolai ir jāveido sadarbība ar augstskolām, kam ir pieredze mākslas jomā, lai nodrošinātu studiju programmu dizainā īstenošanu.

Ņemot vērā minēto, Ministru kabinets sniegs atbildi Augstskolai pēc tam, kad Kultūras ministrija būs izvērtējusi Augstskolas un citu augstskolu, kam ir pieredze mākslas jomā, sadarbību dizaina izglītības nodrošināšanā.